**Vážaná pani predsedníka AZP MUDr. Kafková,**

Na základe nášho telefonického rozhovoru a tiež aj písomnou formou som Vás žiadala o pomoc a spoluprácu pri riešení problémov s preskripciou ortopedickoprotetických pomôcok. Súčasný stav a postupy riešenia problémov som sa snažila objasniť písomne, tak ako sme sa dohodli. Príloha slúžila len na lepšiu orientáciu v danej problematike. Nebola určená na ďalšie vyjadrenie, lebo uvedená žiadosť o stretnutie so zástupcami zdravotných poisťovní na pôde Ministerstva zdravotníctva SR zo dňa 24.5.2019, bola predmetom riešenia na kategorizačnej komisii dňa 2.10.2019 .

Spoločne sme sa zhodli, že najvhodnejším riešením je aktualizácia **Vestníka MZ SR z 1.12.2011, Normatívna časť:  36. Opatrenie MZ SR z 25.11.2011 č. S11219-OL-2011, ktorým sa vydáva Zoznam zdravotníckych pomôcok na mieru**, a legislatívne zmeny, ktoré by boli jasné a platné ako pre poskytovateľov zdravotnej starostlivosti, tak aj pre zdravotné poisťovne. Na základe  vyjadrenia zástupcov MZ, novelizácia bude možná v budúcom roku, za čo sme vďační, no nerieši to náš aktuálny a dlho trvajúci problém. Preto bolo navrhnuté aj zo strany zástupcov zdravotných poisťovní riešenie najzávažnejších problémov cestou Asociácie zdravotných poisťovní, s čím súhlasili aj zástupcovia MZ.

Problémy vyplývajú z odlišného výkladu jednotlivých bodov tohto opatrenia zo strany poskytovateľov zdravotnej starostlivosti (indikujúcich lekárov, ktorí zodpovedajú za liečebný proces pacientov, ktorých stav si vyžaduje ortopedickoprotetickú liečbu) a zo strany zdravotných poisťovní. Zdravotné poisťovne na indikačné obmedzenia, zdôvodnenie predpisu pomôcky lekárom, ani vypisovanie tlačiva „Lekársky poukaz na ortopedickú pomôcku“ nemajú jednotný výklad a jednoznačný názor s oporou v aktuálnej legislatíve. Jednotlivé zdravotné poisťovne komunikujú iba so zástupcami Slovenskej komory ortopedických technikov (SKOrT) alebo s výdajňami ortopedickoprotetických zdravotníckych pomôcok, pričom vydávajú nariadenia a obmedzenia k preskripcii individuálnych pomôcok. Lekári, ktorí zodpovedajú za celý liečebný a ošetrovací proces, sú iba následne informovaní zástupcami výdajní alebo ortopedickými technikmi, čo  mnohokrát vedie k nejednotným skresleným informáciám pre lekárov.  Predsa lekár je zodpovedný za celý liečebný a ošetrovací proces pacientov a v prípade potreby indikuje aj ortopedickoprotetickú pomôcky a nie technik.  Preto nevidíme dôvod, aby technici riešili indikačné a preskripčné obmedzenia so zdravotnými poisťovňami, ale aby sa uvedené problémy a nejasnosti riešili s odbornými lekármi a odbornými spoločnosťami. Chceme, aby bola akceptované naše vzdelanie, naša odborná úroveň, a aby sme sa dohodli na presných pravidlách a podmienkach preskripcie ortopedickoprotetických pomôcok, ktoré by boli jasné a platné ako pre lekárov, tak aj pre zdravotné poisťovne. Preto Vás opakovane žiadam o pomoc a riešenie našich problémov.

Najpálčivejšími problémami, ktoré chceme riešiť a vyriešiť do budúcoročnej novelizácie a jej platnosti sú :

- predpis ortopedických vložiek (koľko a ktoré diagnózy budú akceptované pre predpis jednoduchých a špeciálnych ortopedických vložiek, akceptácia aj iných ochorení a deformít nohy, ktorých stav si vyžaduje liečbu, a nie len pozdĺžne a priečne plochonožie,...),

- predpis ortopedickej obuvi (súčasný predpis ortopedickej obuvi a ortopedických vložiek v jednom roku....),

- medicínske odôvodnenie predpisu pomôcok na e-poukazoch,

- predpis ortopedickoprotetických pomôcok počas hospitalizácie.

Stretnutia by sme sa zúčastnili v zastúpení MUDr. Jana Spišáková, Prof. MUDr. Kokavec, PhD., MPH a MUDr. Andrej Švec, PhD, MPH. Našou snahou je prekonzultovať, vydiskutovať a dohodnúť - kedy, za akých podmienok a pri ktorých indikáciach bude možná preskripcia  pomôcok, tak aby bola akceptovaná aj zdravotnými poisťovňami a nedochádzalo k zbytočným problémom, stresom a sankciám lekárov. Veď našim spoločným cieľom je poskytovanie komplexnej a kvalitnej zdravotnej starostlivosti.

S pozdravom MUDr. Jana Spišáková